Pactem Nord articula un nou projecte d'ocupació amb el compromís d'ajuntaments i entitats entorn de l'estratègia comarcal d'ocupació
13 de desembre de 2024

Este divendres 13 de desembre el Consell Rector del Consorci Pactem Nord ha celebrat una reunió a Puçol en la qual ajuntaments i entitats consorciades han mostrat el seu compromís amb les línies de treball de l'entitat i amb la consolidació de 6 llocs de treball en el Consorci Pactem Nord. En este Consell el president de l'entitat va explicar que “està a punt de finalitzar el procés d'estabilització de 6 professionals en l'entitat, la qual cosa permet reforçar als nostres ajuntaments, ciutadans/as i empreses en la tasca de la generació d'ocupació, l'acompanyament a les persones desocupades i l'impuls del nostre teixit empresarial local”.

També es va convocar la II Assemblea General del Pacte Territorial d'Ocupació, que integra als 23 municipis de l´Horta Nord, els sindicats UGT, CCOO, ÚS, les associacions empresarials EGM ASIVALCO-Fuente del Jarro, AUPIM, FACENORD, CEV, i la Federació de Dons i Col.lectius per la Igualtat de l'Horta Nord. En la reunió es van plantejar noves línies de treball, denominada “Iniciatives per al desenrotllament de la sostenibilitat i l'ocupació en el territori”. A més, es van revisar conjuntament els resultats de l'exercici 2024 (a 30 de novembre).

En este sentit, en col·laboració amb el teixit empresarial i la xarxa de professionals dels ajuntaments, Pactem Nord ha gestionat 515 ofertes d'ocupació que han suposat la realització de més de 3.000 entrevistes de treball i la consecució de 318 contractacions laborals. Així mateix, s'han realitzat 60 accions de formació de tota mena, destacant les accions de formació professional realitzades en el marc del Punt Formatiu Incorpora de la fundació la Caixa. També es va presentar a Moncada, el mes de maig, un nou estudi a la comarca que ha permés, per exemple, conéixer les interaccions laborals existents entre els municipis de la comarca de l´Horta. Per part seua, des de l'àrea de promoció econòmica s'ha treballat en el desenrotllament del sector del comerç de proximitat, celebrant la V Trobada d'associacions de comerç, en l'impuls de l'activitat emprenedora, amb la VI Setmana de l'emprenedoria i l'assessorament a més de 500 persones que han creat 115 empreses que han generat 129 llocs de treball.

En l'apartat de propostes, es va presentar una nova iniciativa per als exercicis 2025 i 2026 que s'emmarca en el programa Avalem Territori, cofinançat per Labora (servici d'ocupació i formació). Es tracta d'un projecte, basat en el treball de diagnòstic realitzat en l'entitat per a definir noves estratègies en el territori, que permetrà treballar tres eixos fonamentals: la intermediació laboral focalitzada, el reforç del teixit empresarial i la sostenibilitat i sensibilització territorial. El projecte planteja també línies de col·laboració amb altres pactes, com el de l´Horta Sud, amb la finalitat de reforçar accions que permeten contribuir a la recuperació dels municipis afectats per la dana i de posar en comú experiències dels Pactes.

En el torn de paraules, es va posar en valor el treball de tot l'equip tècnic i es va posar en relleu per part de diversos representants, la gran implicació dels ajuntaments consorciats, que han sabut mantindre un recurs que és clau en el territori.